Dohoda
    medzi vládou Slovenskej republiky a vládou Indonézskej republiky
                                  o hospodárskej spolupráci

Vláda Slovenskej republiky a vláda Indonézskej republiky,
ďalej len „zmluvné strany“,
inšpirované tradičnými väzbami priateľstva a dobrými vzájomnými vzťahmi, ktoré existujú medzi Slovenskou republikou a Indonézskou republikou;
želajúc si rozvoj a prehĺbenie svojej hospodárskej spolupráce na princípe reciprocity a vzájomných výhod; 
uvedomujúc si nevyhnutnosť existencie adekvátneho právneho rámca pre slovensko-indonézske vzťahy v súlade so svojou príslušnou legislatívou a predpismi v štátoch zmluvných strán;

sa dohodli na nasledovnom:
    				
                             ČLÁNOK I
Ciele

Zmluvné strany sa dohodli, že cieľmi tejto dohody, v súlade so zákonmi a predpismi platnými v štátoch zmluvných strán sú:

1.	podporovať aktivity zamerané na rozvoj bilaterálnej ekonomickej spolupráce,
2.	podporovať a rozvíjať podnikateľské kontakty,
3.	rozvoj dvojstranných investícií a  identifikácia ekonomických a investičných príležitostí v štátoch zmluvných strán, 
4.	posilňovať spoluprácu zameranú na rozšírenie ekonomických vzťahov v štátoch zmluvných strán.

                          ČLÁNOK II
                            Hospodárska spolupráca

Zmluvné strany sú zástancami princípov liberalizovanej trhovej ekonomiky. Vychádzajúc z uvedeného, zmluvné strany súhlasia s podporou širšej kooperácie medzi  fyzickými a právnickými osobami štátov zmluvných strán vrátane podnikateľských združení, inštitúcií a agentúr, v súlade so zákonmi a predpismi platnými v štátoch zmluvných strán.  S týmto cieľom súhlasia:

1.	s výmenou informácií o hospodárskom rozvoji a bilaterálnom obchode, hospodárskych plánoch, prognózach a stratégiách. 
2.	s výmenou informácií o existujúcich možnostiach týkajúcich sa veľtrhov, výstav, podnikateľských misií a iných propagačných aktivít.
3.	s uľahčovaním výmeny expertov, technikov, investorov a zástupcov podnikov štátneho a súkromného sektora a 
4.	s prieskumom a podporou podnikateľských možností v tretích krajinách na báze partnerstva medzi slovenskými a indonézskymi firmami.

ČLÁNOK III
Kompetentné orgány

Ustanovenia tejto dohody bude za vládu Slovenskej republiky vykonávať Ministerstvo hospodárstva Slovenskej republiky a za vládu Indonézskej republiky Ministerstvo zahraničných vecí Indonézskej republiky.

ČLÁNOK IV
Zmiešaná komisia

1.  S cieľom plnenia  tejto dohody zmluvné strany vytvárajú Zmiešanú ekonomickú   
komisiu,  ďalej uvádzané ako „komisia“, zloženú zo zástupcov Ministerstva hospodárstva Slovenskej republiky, Ministerstva zahraničných vecí Slovenskej republiky a Ministerstva zahraničných vecí Indonézskej republiky. 

2.  Rokovania komisie sa budú uskutočňovať raz ročne, striedavo na Slovensku a v Indonézii,  
 pričom dátum a miesto zasadnutia si vzájomne dohodnú zástupcovia oboch zmluvných    
 strán.

3.  Medzi povinnosti komisie bude okrem iného patriť nasledovné:

a)	diskusie o rozvoji bilaterálnych ekonomických vzťahov,
b)	identifikovanie nových možností ďalšieho rozvoja obchodnej a hospodárskej spolupráce,
c)	iniciovanie návrhov na zlepšenie podmienok hospodárskej spolupráce medzi podnikmi oboch krajín a
d)	iniciovanie odporúčaní  týkajúcich sa realizácie tejto dohody.

4.  Komisia bude pozostávať z expertov oboch zmluvných strán a zo zástupcov príslušných 
     organizácií a inštitúcií.

5.  Na záver  zasadnutia  obe strany  odsúhlasia  a obaja vedúci delegácií podpíšu zápisnicu, 
     ktorej návrh pripraví hostiteľská krajina.

ČLÁNOK V
Návrh na zmenu

Táto dohoda môže byť kedykoľvek menená a doplňovaná písomným dodatkom na základe vzájomnej dohody zmluvných strán. Takto vykonané úpravy a zmeny nadobudnú platnosť dňom určeným zmluvnými stranami a budú tvoriť neoddeliteľnú súčasť tejto dohody.

                         ČLÁNOK VI
Riešenie sporov

Akékoľvek spory vzniknuté pri výklade alebo uplatňovaní tejto dohody riešia zmluvné strany cestou vzájomných rokovaní a konzultácií. 
ČLÁNOK VII
Záverečné ustanovenia

1. V prípade Slovenskej republiky sa táto dohoda nemôže interpretovať takým spôsobom, že by ňou boli akokoľvek ovplyvňované záväzky vyplývajúce z jej členstva v Európskej únii.

2. Táto dohoda nadobudne platnosť 60 dní po dátume  poslednej notifikácie, ktorou sa zmluvné strany navzájom diplomatickou cestou informujú o tom, že ústavné požiadavky na nadobudnutie platnosti tejto dohody  v štátoch zmluvných strán boli splnené.

3.   Platnosť  dohody bude  5 (päť) rokov a po uplynutí tejto doby,  bude táto obnovená na ďalších 5 (päť) rokov, pokiaľ niektorá zo zmluvných strán nepožiada o ukončenie jej platnosti alebo revíziu v skoršom termíne. V tomto prípade sa vyžaduje písomná notifikácia 6 (šesť) mesiacov vopred.

4. Ukončenie platnosti tejto dohody nebude mať dosah na platnosť a trvanie akýchkoľvek dohovorov, programov a aktivít alebo projektov, ktoré boli realizované na základe tejto dohody do času ich ukončenia, pokiaľ zmluvné strany nerozhodnú inak.

Svedectvom toho je, že podpísaní, riadne splnomocnení svojimi vládami, podpísali túto dohodu.

Dané v ................   dňa ........................, v dvoch vyhotoveniach v slovenskom jazyku, indonézskom jazyku a anglickom jazyku, pričom všetky znenia sú rovnako autentické. V prípade rozdielnosti výkladu je rozhodujúce znenie v jazyku anglickom.

Za vládu      Slovenskej republiky                                                     Za vládu Indonézskej republiky